Iktatószám: HTO/509-1/2017.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2017. március 30-ai ülésére**

**Tárgy:** Beszámoló a 2016. évi adóigazgatási tevékenységről

**Az előterjesztő:** dr. Tüske Róbert jegyző

**Készítette:**  Fábiánné Hoffman Márta mb. hatósági osztályvezető

Dr. Vértesaljainé Halami Katalin gépjárműadó és behajtási ügyintéző

Panka-Kovács Melinda hatósági ügyintéző

Pángerné Toplak Éva idegenforgalmi adóügyintéző

Szörényi László építményadó ügyintéző

Szűrösné Németh Hajnalka iparűzési adó ügyintéző

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

dr. Tüske Róbert

jegyző

**1.**

**Tárgy és tényállás ismertetése**

**Tisztelt Képviselő-testület!**

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138. § (3) bekezdésének *g)* pontja szerint a Képviselő-testület a jegyző beszámoltatása útján ellenőrzi az adóztatást, a *h)* pontja alapján tájékoztatja a lakosságot a helyi adókból származó bevételek összegéről. Ennek megfelelően az önkormányzati adóhatóság beszámolóját a 2016. évi adóztatásról és az adóbevételek alakulásáról előterjesztem.

A helyi adók legmagasabb jogforrása az Alaptörvény, majd ezt követi a helyi adókról szóló 1990. évi C. törvény (a továbbiakban: Htv.), valamint a Képviselő-testület által meghozott helyi rendeletek.

A helyi önkormányzatok képviselő-testületei rendeletben szabályozhatják a helyi adók fajtáit, mértékét és esetleges kedvezményeit, amelyet törvényi felhatalmazás és keretek között tehetik meg. A Htv. alapján a helyi adózás struktúrája három fő rendszerelemre épül nevezetesen: vagyoni típusú adók, kommunális adók és a helyi iparűzési adó.

Hévíz Város Önkormányzata a helyi adók jelenleg alkalmazott adómértékeit a helyi sajátosságokhoz, a gazdálkodási követelményekhez és az adóalanyok teherviselő képességéhez igazodóan állapította meg, a törvényben meghatározott felső határ (adómaximum) figyelembe vételével.

Hévíz Város Önkormányzat 2016. évi adóbevételeinek alakulásában jelentős szerepet játszott a 2016. január 1. napjától hatályos, a helyi adókról szóló 4/2010. (II.10.) önkormányzati rendelet (a továbbiakban: Ör.) 2015. évi módosítása az idegenforgalmi-, továbbá az építményadó mértéknek emelése a szállásépület, szálláshely továbbá a kereskedelmi egység (iroda, szolgáltató tevékenység végzésére szolgáló építmény) vonatkozásában.

2016. július 1. napi hatállyal adómentesség megállapításáról is döntött a Képviselő-testület, miszerint adómentesség illeti meg a háziorvos, védőnő vállalkozót, akinek a vállalkozási szintű adóalapja az adóévben a 20 millió forintot nem haladja meg.

A helyi adók mértékeinek többsége (építményadó, idegenforgalmi adó) törvény által szabályozottan évente valorizálódik, kivétel az iparűzési adó, ahol az adóalapra vetített 2 százalékos mérték állandó.

A Nemzetgazdasági Minisztérium tájékoztatója szerint 2016. január 1-jétől az adómaximum és az Ör. szerinti adómérték az alábbiak szerint alakult:

|  |  |
| --- | --- |
| Törvényi adómaximum | Hévíz hatályos Ör. alapján |
| Építményadó: 1848,4 Ft/m2 | Építményadó:  szállásépület, szálláshely 1000 Ft/m2/év  keresk. egység, iroda,szolg.tev. 800 Ft/m2/év  lakás, lakóépület, gépjárműt. 600 Ft/m2/év |
| Telekadó: 336 Ft/m2 | ---- |

|  |  |
| --- | --- |
| Magánszemély kommunális adója  28 567,1 Ft/adótárgy | ---- |
| Tartózkodási idő utáni idegenforgalmi adó  504,1 Ft/fő/vendégéjszaka | Tartózkodási idő utáni idegenforgalmi adó  500 Ft/fő/vendégéjszaka |

1. **Adóbevételek alakulása 2016. évben**

Hévíz Város Önkormányzat feladatellátást a saját bevételek (helyi adóbevételek), az állami támogatások, valamint az átengedett központi adók (pl.: gépjárműadó) biztosították. Az adóhatóság által beszedett központi adók és bírságok eltérő mértékben szintén az önkormányzatot illették meg. Hévíz Város Önkormányzat működési bevételeinek 48.5 %-át a közhatalmi bevételek – helyi adók 47.6 %-át (építményadó, idegenforgalmi adó, iparűzési adó); átengedett központi adók 0.7 %-át (gépjárműadó); bírságok, pótlékok és egyéb sajátos bevételek 0.2 % -át biztosítják.

|  |  |  |
| --- | --- | --- |
| **2016. évre tervezett helyi adó bevételek e Ft-ban** | | **2016. december 31. napjáig teljesült e Ft** |
| építményadó | 174.000 | 225.176 |
| iparűzési adó | 414.000 | 417.449 |
| idegenforgalmi adó | 500.000 | 540.752 |
| gépjárműadó | 16.000 | 17.622 |
| bírság (eredeti tervezett: 2000 e Ft) | 2.000 | 3.058 |
| pótlék (eredeti tervezett: 500 e Ft) | 500 | 994 |
| **összesen** | **1.106.500** | **1.205.051** |

Az önkormányzatot megillető adójellegű bevételek szignifikáns része az idegenforgalmi adóból befolyó összeg, mely minden beszedett adóforintja után további 1,55 Ft normatív támogatást igényelhettünk. A bevételek másik legjelentősebb részét képezi az iparűzési adó. Az építményadó emelésével a 2015. december 31. napi állapothoz képest 9.9 %-os bevétel növekedést értünk el.

Az önkormányzatnál maradó adóbevételek beérkezéseinek zöme az első és harmadik negyedévhez köthetőek, hiszen a március 15-ei és szeptember 15-ei befizetési határidők ekkor járnak le. Eddig kell megfizetni az adózóknak a helyi építményadó és a gépjárműadók éves előírásainak 50-50 %-át, valamint az esedékes iparűzési adóelőlegeket.

Jellemzően a követeléskezelési és végrehajtási eljárások eredményei is a második félévben jelennek meg a teljesülések között.

Az adóév végén (december 20-ig) egészítik ki a vállalkozások az iparűzési adóelőlegeket, így ekkor is jelentős befizetések érkezhetnek – iparűzési adóbevételként – az önkormányzat számlájára. Ennek tervezése azonban gyakorlatilag lehetetlen.

Adóbevételeink a tervezetthez képest 108.9 %-ban teljesültek, a tervhez képest legnagyobb növekedést 51.176 e Ft-ot az építményadó bevétel generált, idegenforgalmi adóbevételünk 40.752 e Ft-tal haladta meg a tervezett bevételt. A túlteljesítés oka, hogy ezen adónemek tervezésénél az adómérték változás nem került figyelembe vételre.

1. **Adóigazgatási feladatok**

Az önkormányzati adóhatósági, adóigazgatási feladatok ellátása az adózás rendjéről szóló 2003. évi XCII. törvény (a továbbiakban: Art.) rendelkezése alapján a jegyző feladat- és hatásköre. A feladat végrehajtása az SZMSZ alapján a Hatósági Osztály szervezeti rendszerében történik, 4 fő látja el a feladatokat, az idegenforgalmi adóellenőrzésben további 1 fő hatósági ügyintéző és 2 fő szezonálisan foglalkoztatott köztisztviselő vett részt.

Kiemelt feladat a költségvetési egyensúly fenntartása érdekében az önkormányzat adóbevételeinek a biztosítása, lehetőség szerint a növelése, a hatósági ügyintézés során a jogszerűség, hatékonyság és célszerűség biztosítása.

Az adóigazgatási munka az alábbi területekre bontható:

1. adókötelezettség megállapítása, ezen belül a bevallások feldolgozása, hatósági adatszolgáltatás alapján a gépjárműadó kötelezettség feldolgozása, az adófizetést megállapító határozatok elkészítése, az adóztatást érintő változások nyomon követése, befizetések könyvelése,
2. adókötelezettség ellenőrzése,
3. végrehajtási feladatok ellátása.

Feladatkörünkbe tartozik továbbá az adók módjára behajtandó köztartozások kezelése, a kimutatott köztartozások behajtása, adó- és értékbizonyítvány kiállítása, továbbá kérelemre a köztartozás mentesség igazolása.

# Az önkormányzati adóhatóság hatáskörébe tartozó adók és adók módjára behajtandó köztartozások nyilvántartásának, kezelésének, elszámolásának, valamint az önkormányzati adóhatóság adatszolgáltatási eljárásának szabályairól  37/2015. (XII. 28.) NGM rendelet az adatszolgáltatási feladatokat szabályozza.

Ez alapján az önkormányzati adóhatóság hatáskörébe tartozó helyi adókra, jövedéki adóra, az önkormányzati adóhatóságnál adóüggyel összefüggésben fizetendő közigazgatási hatósági eljárási illetékekre vonatkozó nyilvántartásait, kezelését és elszámolását, és az ezzel kapcsolatos adatszolgáltatást is ellátja.

Fenti rendelet szabályainak megfelelően, adóigazgatásban negyedéves, féléves zárásokat kell teljesíteni és továbbítani a Magyar Államkincstár (a továbbiakban: MÁK) illetékes igazgatósága részére továbbá adatszolgáltatásokat teljesíteni az adónemek vonatkozásában.

Az adóügyi feladatot végző köztisztviselők az önkormányzati adók behajtásán túl ellátják még a következő feladatokat:

* Az önkormányzati adóhatóság adószámláinak kezelése. Az adószámlák bankszámla kivonatának megérkezése után megtörténik a befizetések beazonosítása az adózókra. A bevételek és kiadások rögzítését követően, elkészülnek a pénzforgalmi naplók.
* Intézkedés történik a téves befizetések átfutóra helyezéséről, túlfizetések rendezéséről, könyveléséről.
* Szükség esetén elvégezzük az ÖNKADO program verzió váltásával kapcsolatos feladatokat.
* Adóerő képesség mértékéről adatszolgáltatás a Közgazdasági Osztály részére.

Az adónyilvántartás vezetése az 1989-ben bevezetett a Pénzügyminisztérium által jóváhagyott MÁK által rendszeresített ÖNKADO programmal történt.

Az ÖNKADO programot 2017. évben – várhatóan március végére – az elektronikus közigazgatás kiterjesztésének állomásaként a közigazgatási feladatokat támogató, az állam által biztosított központi számítástechnikai hálózaton keresztül távoli alkalmazásszolgáltatást nyújtó számítástechnikai rendszer az önkormányzati ASP (Application Service Provider) alkalmazás-szolgáltatás (ASP ADO) váltja fel.

Az ASP ADO rendszer csatlakozásához az adóügyintézőknek 2016. évben jelentős többletfeladatot kellett végrehajtani. A migráció (jelen szövegkörnyezetben: adatok áttelepítése) folyamata alapvetően nem egy egyszeri folyamat, a megfelelő minőségű adat eléréséhez migrációs körök többszöri végrehajtását végeztük el.

A migrációs feladatok első szakaszai már 2016. májusában elkezdődtek, az adózói alapadatok és törzsadatok felülvizsgálatával, javításával.

Megtörténtek a migráció szempontjából kritikus adathibák javításai. A migráció során adódtak olyan adathibák, amelynek javítása ugyan kritikus fontosságú, de időben nem sürgető, elvégezhető a célrendszeri migrációt követően.

A migrációs állományok javítását minden esetben dokumentálni kellett, hogy a következő migrációs körben, illetve az éles migráció során pontosan követhető legyen a szükséges adatjavítás. A hibás javításáról az adóügyintézők gondoskodtak, a MÁK munkatársai útmutatásai és felügyelete alapján. Határozatainkkal, fizetési felhívásainkkal kb. 590 adatközlő felhívást bocsátottunk ki, elsősorban adóazonosító jel hiánya volt a kritikus hiba, de egyéb adatok hiánya is akadálya a migrációnak.

Az Adó szakrendszer migrációja során az aktuális adóév adatai kerülnek átmigrálásra, emiatt éles az indulást követően az archív évek adóadatai nem lesznek elérhetőek az ASP Adó szakrendszerben. Az átállást követően, az előzmény rendszert (ÖNKADO) - még 5 évig, azaz az elévülési idő lejártáig - párhuzamosan működtetni szükséges, mert az archív évek teljes körű lekérdezhetősége csak ezáltal biztosított.

* 1. **Építményadó**

Építményadó esetében az adó mértéke 2016. január 1. napjától: szállásépület, szálláshely - ide nem értve az egyéb szálláshelyet - esetén 1.000 forint/m2/év. Kereskedelmi egység, iroda, szolgáltató tevékenység végzésre szolgáló építmény esetén, - ide nem értve az *előzőekben említettek* hatálya alá tartozó építményeket - 800 forint/m2/év. Lakás, lakóépület, a lakáshoz, üdülőhöz tartozó gépjárműtároló és minden más építmény, amely az előző két esetben leírtak hatálya alá nem tartozó építmény esetén 600 forint/m2/év.

Építményadó hatálya alá tartozó adózók száma az alábbiak szerint alakult:

|  |  |
| --- | --- |
| **adózók száma ismétlődések nélkül (fő)** | **adózók részére történt kivetések száma (fő)** |
| **4 000** | **6 265** |
| A több ingatlannal, vagy ingatlanon belül több jellegű építménnyel (pl. garázs, gazdasági épület, üzlet, stb.) rendelkezők kiszűrésre kerültek. | Az adat ismétlődéseket tartalmaz, mert több adózó esetén előfordul, hogy több ingatlannal, vagy ingatlanon belül több jellegű építménnyel (pl. garázs, gazdasági épület, üzlet, stb.) rendelkezik. |

Az adótárgyak száma a következő:

|  |  |
| --- | --- |
| **nyilvántartásban különböző helyrajzi számon lévő ingatlanok száma (db)** | **nyilvántartásban lévő ingatlanokra vonatkozó kivetések száma (db)** |
| **3 932** | **6 265** |
| Egy helyrajzi számon lévő, a főépülettől különböző jellegű építményeket (pl. garázs, gazdasági épület, stb.) nem tartalmazza. | Az ingatlanok számában a résztulajdonok miatt ismétlődések szerepelnek. Azonos helyrajzi számon más-más jellegű építmények is előfordulnak. |

Az adóbevallások alapján jelenleg adókötelezettség alá eső terület:

|  |  |
| --- | --- |
| **építmények összes alapterülete (m2)** | **tulajdoni hányad szerinti terület (m2)** |
| **596 600,67** | **558 842,93** |

A hatályos 4/2010. (II.10.) önkormányzati rendelet – a továbbiakban: Ör. - 5. § (1) bekezdése adókedvezményt biztosít a magánszemély tulajdonosoknak, (illetve a Helyi adó tv. szerint az ingatlanra bejegyzett vagyoni értékű jog jogosultjainak) – tulajdonuk arányában – a lakásul szolgáló ingatlanuk, és a lakáshoz tartozó rendeltetésszerűen használt gépjárműtároló után.

Az építményadó bevételek az Ör.-ben szereplő adómértékek szerinti bontásban:

|  |  |  |  |  |
| --- | --- | --- | --- | --- |
| **kivethető adóbevétel (Ft)** | **adómérték (Ft/m2/év)** | **db** | **tulajdoni hányad (m2)** | **építményadó (Ft)** |
| 600 | 5 737 | 239 840,07 | 143 904 042 |
| 800 | 484 | 40 413,26 | 32 330 608 |
| 1 000 | 44 | 118 005,49 | 118 005 490 |
| **összesen:** | | **6 265** | **398 258,82** | **294 240 140** |

**2.2 Helyi iparűzési adó**

Hévíz város illetékességi területén az iparűzési adó mértéke 2 %, az ideiglenes jelleggel végzett tevékenység után az adó mértéke naptári naponként 3.000,-Ft.

Nyilvántartás alapján 2016. évben, az iparűzési adóalanyok száma 906 db jogi személy, 620 db magánszemély. Ebből 76 db KATA-s adózó. Május-június hónapban feldolgozásra került 1376 db helyi iparűzési adóbevallás. Az adóbevallások feldolgozása a határidő betartásával valósult meg.

A bevallás benyújtását elmulasztók részére 217 db kötelezettségük teljesítésére felszólító értesítés került kiküldésre, amelynek nagy számban eleget tettek az adózók és jelenleg is folyamatosan érkeznek elmaradt adóbevallások.

A felszámolási eljárás alá került vállalkozások helyi iparűzési adótartozás behajtására, a hatályos törvényi szabályozás okán, a felszámolási eljárás megindulását követően az önkormányzati adóhatóság már nem jogosult.

A nyilvántartott túlfizetéseket az adózók a későbbi előírásaikra hagyják elszámolni, de számlák közötti átvezetését illetve a túlfizetés visszautalását is kérelmezhetik, jelenleg 2016. év folyamán 13.978 e Ft visszafizetést teljesített kérelemre az adóhatóság az adózók felé.

Az adónemet sajátos fizetési mód jellemzi, az adózók az adóévben egyrészt a megelőző év adatai alapján előleget fizetnek (március 15. és szeptember 15.), másrészt elszámolnak a befizetett előlegekkel szemben (május 31.), valamint december 20-ig feltöltési kötelezettséget teljesítenek, ekkor az éves várható adó összegére kiegészítik a már megfizetett előlegeket.

A decemberi határidőre 117 db feltöltési bevallás érkezett, amihez 47.647.500 Ft feltöltési befizetés teljesült.

Az elmúlt évek tapasztalata alapján arra, az eredményre jutottunk, hogy az előző években kiküldött feltöltési felszólítás és bírság kilátásba helyezése után az iparűzési adóalanyok a feltöltési kötelezettségüknek 2016. évben határidőre eleget tettek.

Helyi iparűzési adóhoz kapcsolódó változások

1. A NAV-on keresztüli bevallás – benyújtás lehetőségét a Htv. 42/D. § vezette be, ennek szabályozását pontosították akként, hogy:

* a NAV-os bevallás – befogadó program (általános nyomtatványkitöltő program) azonosítja a benyújtót (képviselő azonosítása),
* a NAV-hoz a javított bevallás, az önellenőrzés is benyújtahtó,
* az adóalanynak elektronikus úton kell bevallania, és a NAV csak elektronikus úton (hivatali kapun keresztül) továbbítja a bevallást az önkormányzatnak.

1. Első ízben a 2016. évről adott éves, illetve a 2017. évi változásokról adott bevallásokat lehet így benyújtani a NAV-hoz, tehát 2017. január 1-jétől folyamatosan érkeznek a bevallások.
2. A NAV-on keresztüli bevallás – benyújtás csak lehetőség az adózónak, nem kötelező.
   1. **Idegenforgalmi adó**

Az idegenforgalmi adó kötelezettség terheli azt a magánszemélyt, aki az önkormányzat illetékességi területén legalább egy vendégéjszakát eltölt. Az adó mértéke 500 Ft/fő/éjre változott 2016-ban a 2015. évi 450 Ft/vendégéjszakához képest. A lehetséges maximális mérték 2016. évben 504,1 Ft volt.

2016. december 31-éig 538 377 e Ft adóbevétel folyt be, az éves előirányzat - 500 000 e Ft - teljesült.

Idegenforgalmi adóbevételek alakulása 2012-2016. években

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | jan. | febr. | márc. | ápr. | máj. | jún. | júl. | aug. | szept. | okt. | nov. | dec. | **össz.** |
| **2012** | 22 174 | 27 463 | 25 396 | 32 631 | 32 940 | 40 371 | 41 958 | 45 766 | 53 588 | 50 700 | 44 622 | 35 252 | **452 861** |
| **2013** | 23 573 | 27 581 | 27 205 | 36 481 | 32 883 | 47 163 | 45 777 | 48 604 | 56 230 | 52 220 | 53 150 | 36 654 | **487 521** |
| **2014** | 25 085 | 31 056 | 26 602 | 30 147 | 40 694 | 44 214 | 43 841 | 51 712 | 59 748 | 48 493 | 42 443 | 38 261 | **482 296** |
| **2015** | 23 226 | 24 996 | 24 358 | 31 098 | 33 605 | 44 395 | 45 689 | 52 203 | 60 456 | 47 592 | 43 181 | 33 465 | **464 264** |
| **2016** | 25 026 | 30 122 | 31 607 | 37 965 | 39 302 | 50 088 | 48 758 | 62 488 | 66 673 | 58 298 | 48 464 | 39 586 | **538 377** |

Az idegenforgalmi adóbevétel havi összege 2016. évben minden hónapban meghaladta az előző év hasonló időszakainak bevételeit.

Az idegenforgalmi adó befizetések alapján számított adóköteles vendégéjszakák száma 2016. évben 1 076 754 éjre emelkedett a 2015. évi 1 031 698 éjhez képest.

Az adónem kintlévősége 2016. december 31. napján 4 138 ezer Ft, az előző év ugyanezen időpontjához képest – 2015. december 31-én 7 117 ezer Ft volt - csökkent.

**2.4. A gépjármű adó**

A gépjárműadóról szóló 1991. évi LXXXII. törvény írja elő a gépjárművek adóztatásának szabályait, melyek 2016-ra nem változtak. A befolyt gépjárműadó összeg 40%-a helyi önkormányzat bevétele. A 2016. évre vonatkozóan 2557 db gépjárműre, 1934 adóalany terhére került gépjárműadó előírásra.

* 1. **Helyi jövedéki adó**

A jövedéki adóról és jövedéki termékek forgalmazásának különös szabályairól szóló 2003. évi CXXVII. törvény (továbbiakban: Jöt.) értelmében adóköteles a magánfőzés.

A Jöt. 5.§. (9) bekezdése alapján a magánfőző desztilláló berendezésének bejelentésével kapcsolatban és a magánfőzés szabályi betartásának ellenőrzésével kapcsolatban – kivéve az előállított termék jogszabálysértő értékesítését – az önkormányzati adóhatóság jár el.

A magánfőző a desztillálóberendezés feletti tulajdonszerzést, valamint a bejelentett adatokban történt változást az azt követő 15 napon belül köteles bejelenteni a lakóhelye szerinti önkormányzati adóhatósághoz. Az önkormányzati adóhatóság a bejelentésről értesíti a vámhatóságot és a bejelentéssel érintett másik önkormányzati adóhatóságot.

2016. január 1-jétől a magánfőzés esetén bevezetésre került a párlat adójegy alkalmazása. Ez a megoldás váltotta ki az éves 1000,-Ft átalányadót, amelyet az önkormányzati adóhatósághoz kellett befizetni.

A fenti időponttól kezdődően a tárgyévben előállítani tervezett magánfőzött párlat előállításához az előállítást megelőzően párlat adójegyet kell beszerezni a vámhatóságtól. (Az önkormányzati adóhatóságnál regisztrált magánfőző jogosult párlat adójegy beszerzésére.) A vámhatóság a párlat adójegyet a párlat adójegy értékének megfizetését követően bocsátja az igénylő rendelkezésére.

A vámhatóság a kiadott adójegyekről nyilvántartást vezet, az adatokat átadja az önkormányzati adóhatóság részére. Az adójegyből származó bevétel a központi költségvetést illeti meg.

A desztillálóberendezés feletti tulajdonjogról a bejelentési kötelezettséget, valamint a bejelentett adatokban történt változás bejelentési kötelezettségét továbbra is az önkormányzati adóhatósághoz kell teljesíteni az önkormányzati adóhatóság által rendszeresített nyomtatványon.  Önkormányzati adóhatóság hatásköre a magánfőzés szabályai betartásának ellenőrzése. Nyilvántartásunk szerint a bejelentett berendezések száma: 19.

**2.6. Talajterhelési díj**

Talajterhelési díj fizetésére az a kibocsátó kötelezett, aki a műszakilag rendelkezésre álló közcsatornára nem köt rá. A díj mértéke jelenleg 1 200 Ft/m3.

Városunk nagymértékben csatornázott, ezért ebből a díjból számottevő bevétel nem származik. 2016-ban 2 db határozatban 49 ezer Ft került kivetésre.

A DRV-től kapott pontatlan lista átvizsgálása időigényes, a 119 cím átvizsgálásához képest a realizálható bevétel minimális volt.

* 1. **Adók módjára behajtandó köztartozások**

A helyi adóhatóság szedi be a külső szervek megkeresése alapján az adók módjára behajtható köztartozásokat. Az előző évekről áthozott, illetve a 2016. évi 14 db újabb megkereséssel együtt 49 db végrehajtási ügyünk volt. A beszedett köztartozás december 31. napjáig 999.195,- Ft, melyből az önkormányzatnál marad 130.498,- Ft.

**3. Adó-és értékbizonyítványok kiállítása**

Feladatunk az adó-és értékbizonyítványok kiadása, mely történhet:

* hagyatéki eljáráskor,
* gyámhatósághoz,
* bírósági végrehajtóhoz,
* adóvégrehajtáshoz,
* hitelfelvételhez.

Adó-és értékbizonyítvány kiadására 2016. évben 126 esetben került sor, melyet megelőzött helyszíni szemle és felmérés. A helyszíni szemlével kapcsolatos eljárás jelentős többletmunkát jelent az adóügyi dolgozók esetében.

Az adóhatóság kérelemre, törvényben előírt esetekben (hagyatéki eljáráshoz, gyámhatósági ügyekhez, földterület felajánlásához életjáradék ellenében, bírósági végrehajtói ügyekhez, NAV végrehajtási ügyekhez) az illetékességi területén fekvő ingatlan fekvéséről, értékéről és adójáról adó- és értékbizonyítványt állít ki, amely tartalmazza az ingatlan és az ingatlanszerzők (tulajdonosok) adatait, az érték megállapításánál figyelembe vett tényezőket, továbbá az ingatlannak az adott időpontban fennálló forgalmi értékét.

**4. Hátralékok csökkentésére tett intézkedések**

A 2016. évben az összes hátralék 2015. évhez képest 22.508.950,- Ft-tal csökkent, ahogy azt az alábbi táblázat adónemkénti bontásban is mutatja. A hátralék összege tartalmazza a már nem működő, felszámolás alatti gazdasági társaságok adótartozását, valamint az elévülési időszak hátralékállományát is.

|  |  |  |
| --- | --- | --- |
| **adónem** | **összes hátralék** | |
|  | **2015.12.31** | **2016.12.31** |
| építményadó | 41 905 138 | 39  121 523 |
| idegenforgalmi adó | 4 138 346 | 7 133 907 |
| iparűzési adó | 39 219 465 | 26 471 163 |
| gépjárműadó | 4 543 040 | 2 558 994 |
| késedelmi pótlék | 18 783 629 | 10 170 142 |
| bírság és végrehajtási költség | 1 128 823 | 1 753 762 |
| összesen: | 109 718 441 | 87 209 491 |

Hitelező igényt 2016. december 31-ig 14 esetben nyújtottuk be 18.819.019,- Ft összegre. A 2016. évet megelőző években benyújtott hitelezői igény, illetve 2016. évben hitelező egyezségkötés alapján teljesült 1.842.699,- Ft.

A hátralékok 44%- a már nem működő, illetve többnyire felszámolás alatt lévő társaságoknál van felhalmozva, ezek megtérülése nem valószínűsíthető.

Az előző évek gyakorlatához hasonlóan a végrehajtási eljárás során nagyrészt hatósági átutalást (inkasszó), és a rendszeres jövedelemből (munkabér, nyugdíj) való letiltás kezdeményeztünk. Azoknál az adózóknál, akiknél semmiféle végrehajtási cselekmény nem vezetett eredményre, és ingó- ingatlan vagyonnal nem rendelkeztek, az adóhatóság megkereste az adózóra illetékes állami adó- és vámhatóságot adótartozások behajtása érdekében.

|  |  |  |  |  |  |
| --- | --- | --- | --- | --- | --- |
| **Végrehajtási cselekmények (behajtások)** | **2016. évi végrehajtások** | | | | **2017. évre áthozott-teljesített** |
|  | adózók száma | adótételek száma | végrehajtási összeg | befolyt összeg |  |
| hatósági átutalás | 151 | 341 | 40 975 761 | 30 743 563 | 192 275 |
| munkabér - nyugdíj letiltás | 42 | 90 | 2 373 308 | 213 766 | 173 354 |
| munkáltató fizetésre kötelezése | 4 | 9 | 253 476 | 253 476 | 0 |
| forgalomból való kivonás | 14 | 21 | 464 310 | 283 202 | 0 |
| jelzálogjog | 0 | 0 | 0 | 173 277 |  |
| átvezetés | 25 | 44 | 731 867 | 731 867 | 0 |
| NAV-nak átadva | 14 | 47 | 4 161 469 | 708 566 | 0 |
| fizetési felszólítás | 4 | 4 | 19 877 | 10 477 | 0 |
| **összesen** | **254** | **556** | **48 980 068** | **33 118 194** | **365 629** |
| telefonon egyeztetve | 284 | 383 | 20 317 698 | 17 983 811 | 0 |
| **összesen** | **538** | **939** | **69 297 766** | **51 102 005** | **365 629** |

Az Art., valamint a bírósági végrehajtásáról szóló 1994. évi LIII. törvény alapján a végrehajtási eljárásban a telefonon történt egyeztetés nem végrehajtási cselekmény, azonban a fenti táblázatból is kitűnik, hogy az adózóval való személyes kapcsolatfelvétel hatékonyabb a tartozások rendezésére. Az így befolyt összeg 17.983.811-Ft.

A hitelező igényt és az egyezségkötés alapján teljesült 1.842.699- Ft-tal, együtt a végrehajtási eljárás során összesen: 52.944.704 Ft összeg került megfizetésre.

1. **Fizetési könnyítéses eljárások**

Magánszemélyektől 2016-ban 12 db fizetési könnyítésre, illetve adómérséklésre irányuló kérelem érkezett adóhatóságunkhoz. Adómérséklést 302 e Ft összegben engedélyeztünk, 7 db esetben elutasításra került, mivel a törvényi feltételeknek nem felelt meg 1 esetben felfüggesztésre került, mivel az adózó méltányossági kérelmével egyidejűleg fellebbezést nyújtott be.

Gazdasági társaság fizetési halasztást 6 esetben kért, 2 esetben elutasítottuk a kérelmet, mivel törvényi feltételeknek nem feleltek meg, a másik 4 esetben fizetési halasztást engedélyeztük.

1. **2016-os ellenőrzési tevékenység helyi adók vonatkozásában**

Az adóigazgatási fontos területe az adóellenőrzés. Az adóellenőrzéssel kapcsolatos feladatok:

* a kijelölt adóalanyoknál az adóellenőrzés lefolytatása,
* szükség szerint helyszíni ellenőrzés, megállapítások írásba foglalása, a jegyzőkönyv az ellenőrzés alá vont részére történő megküldése,
* határozat kibocsátása a megállapított adóhiányról, adóbírságról, késedelmi pótlékról.

Az Art. 86. §-a szerint az adóhatóság az adóbevétel megrövidítésének, a költségvetési támogatás, adó-visszaigénylés jogosulatlan igénybevételének megakadályozása érdekében rendszeresen ellenőrzi azokat az adózókat és az adózásban részt vevő más személyeket.

Az ellenőrzés célja az adótörvényekben és más jogszabályokban előírt kötelezettségek teljesítésének vagy megsértésének megállapítása. Az ellenőrzés során az adóhatóság feltárja és bizonyítja azokat a tényeket, körülményeket, adatokat, amelyek megalapozzák a jogsértés és a joggal való visszaélés megállapítását, és az ezek miatt indított hatósági eljárást.

A 2016. évben lefolytatott vizsgálatok a következőképpen alakultak:

Vagyoni típusú adókötelezettség (építményadó) jogszerű teljesítésére irányuló vizsgálat elsődlegesen azon adóalanyok tekintetében indult, akik adóbevallási kötelezettségüknek nem tettek eleget.

Az idegenforgalmi adó ellenőrzésre 479 esetben került sor.

Az Art. alapján ellenőrzésnek nem minősülő több olyan cselekményt foganatosított hatóságunk – felhívások, tájékoztatások ifa befizetésre, ifa bevallást elmulasztók felhívása és szankcionálása, ifa bevallások és internetes információk egyeztetése, megjelent adózók adatainak és bevallási kötelezettségének ellenőrzése, amelyek nagyban hozzájárultak költségvetési bevételeink növeléséhez.

Az adóellenőrzés az adóigazgatási tevékenység legnehezebb feladata, az eredményes és hatékony ellenőrzéshez megfelelő szaktudással és tapasztalattal rendelkező dolgozókra van szükség, ellenőri feladatot a dolgozók a hatósági munka mellett - az idegenforgalmi adó kivételével - munkaterületük vonatkozásában láttak el.

**6.1. Építményadó ellenőrzés**

Az építményadó ellenőrzések az adó-feldolgozást végző ügyintéző által kerülnek lefolytatásra. Az Art. szerinti előírásoknak megfelelően 5 db ellenőrzési eljárás indult, mely 14 db ingatlant érintett, jellemzően olyan esetekben, ahol a nyilvántartásokból megállapítható adóalany a bevallási kötelezettségét elmulasztotta illetve a nyilvántartásban lévő és a tényleges adatok között eltérés volt tapasztalható. Jelenleg 2 ellenőrzés van folyamatban. A napi munka során az építményadó nyilvántartás adataiban fellelhető hibák száma a folyamatos (több száz esetben történt) adatellenőrzésnek köszönhetően nagyságrendekkel csökkent. Az ellenőrzések alapján az adó-nyilvántartásokban szereplő elavult adóalanyi, adóztatási információk javítása folyamatosan történik.

Amennyiben nem áll rendelkezésre az ingatlanról – a hasznos alapterület pontos megállapítását segítő – tervdokumentáció, vagy a benyújtott bevallások és a saját nyilvántartásban lévő adatok között eltérés tapasztalható, akkor az ügyintéző helyszíni szemle során lézeres mérőműszer segítségével felméri az ingatlan hasznos alapterületét, ezzel segítve az ingatlantulajdonost a pontos bevallás megtétele érdekében.

A tényleges értékek meghatározásához a Földhivatal által ingyenesen megküldendő nyilvántartás feldolgozása is szükséges lenne. (belterületi, zártkerti és külterületi ingatlanok vizsgálata az adókötelezettség szempontjából) Nagy előnye viszont, hogy a keresési funkció nem csak a tulajdonosokra, hanem a bejegyzett jogok jogosultjaira is használható. Hátránya, hogy az állomány csak egy adott időpontbeli adatokat tartalmazza, a változásokat nem.

* 1. **Idegenforgalmi adóellenőrzés**

2016. évben kiemelt szerepet kapott az idegenforgalmi adókötelezettségek teljesítésének ellenőrzése. A 479 idegenforgalmi ellenőrzésből 475 alkalommal történt idegenforgalmi adókötelezettség teljesítésének *helyszíni ellenőrzés*e, ebből 25 esetben jogszabálysértés került megállapításra. Az alábbi táblázat szemlélteti a kereskedelmi és egyéb szálláshelyek ellenőrzéseinek megoszlását.

|  |  |  |  |
| --- | --- | --- | --- |
| Megnevezés | Ellenőrzések száma | Jogszabály-sértések száma | Az ellenőrzések számához viszonyítva a jogszabálysértések aránya |
| Kereskedelmi szálláshely | 38 | 1 | 3% |
| Egyéb szálláshely | 437 | 24 | 5% |
| Összesen | 475 | 25 | 5% |

2015. évben a szálláshelyek (kereskedelmi és egyéb szálláshely összesen) ellenőrzése során a jogszabálysértések aránya 12 % volt, a 2016. évi 5 %-kal szemben. Valószínűsíthető, hogy az adózási morál javulásában szerepet játszott az, hogy a főszezonban 2 főállású idegenforgalmi adóellenőr is foglalkoztatásra került.

Egyéb szálláshely:

2 adóbeszedésre kötelezett kapott a jegyzőkönyv alapján jogszabálysértő gyakorlat megszüntetésére szóló felhívást, 22 esetben került mulasztási bírság kiszabásra összesen 493.000 Ft (átlagosan 22.400 Ft) összegben.

Az ellenőrzési jegyzőkönyvekben összesen 116 vendég IFA könyvbe történő bejegyzésének hiányát állapítottuk meg.

Kereskedelmi szálláshely:

1 esetben került mulasztási bírság kiszabásra összesen 35.000 Ft összegben. A szálláshelyen az IFA nyilvántartó könyv hiánya miatt az érkező vendég nevének és érkezési idejének haladéktalan beírása nem történt meg, így a be nem írt vendégek száma pontosan nem állapítható meg.

A helyszíni ellenőrzéseken kívül 6 esetben (ebből 5 esetben bejelentés nélkül, illegálisan szálláshelyet működtető) – konkrét személyre vonatkozó megbízólevél alapján - Idegenforgalmi adóbevallások utólagos ellenőrzésére és idegenforgalmi adó kötelezettség teljesítésére irányuló ellenőrzést folytattunk le.

Az elektronikus felületek által nyert információknak köszönhetően utólagos adóbevallásokra, adóbefizetésekre is sor került. 2016. évben utólagosan megállapított adó, illetve utólagosan bevallott adó 2.505.000 Ft volt, adóbírság összege 427.245 Ft.

2016. évben tovább folytatódott a bejelentés nélkül működő, idegenforgalmi adót be nem szedő, illetve az önkormányzathoz be nem fizető szálláshelyek felderítése. Az adatgyűjtés során egyre több honlap adatát felhasználjuk. 2016. évben az ingatlanok pontos beazonosítását követően adóellenőrzési eljárás indítottunk, illetve ezt a feladatot 2017. év során tovább folytatjuk. Az elmúlt év tapasztalatai alapján elmondhatjuk, hogy a szálláshely-szolgáltatók bevallási kötelezettségeiknek eleget tettek, összesen 4.099 bevallást dolgoztunk fel, továbbá az ellenőrzések tapasztalatai azt támasztják alá, hogy javult az adózási morál.

**6.3. Iparűzési adó ellenőrzés**

2016-ben helyszíni ellenőrzésre nem került sor. A bevallások feldolgozásával egyidejűleg folyamatosan történt az adózók ellenőrzése. Ez évben is sor került a bevallást nem teljesítők felszólítására, illetve az ÖNKADÓ nyilvántartásunk felülvizsgálatára.

1. **Jogorvoslati eljárás**

Az osztályon végzett munka jogszerűségét nagymértékben alátámasztja, hogy a kibocsátott határozatok ellen alacsony számú (összesen 8 esetben) fellebbezés benyújtására került sor.

A fellebbezési eljárások építményadó ellenőrzés, illetve építményadó megállapítással kapcsolatosak, 2 ügyféltől érkeztek.

A Zala Megyei Kormányhivatal a másodfokú eljárás során 1 magánszemély ügyében: a 2 esetben építményadó újrafelvételi kérelem elutasítása tárgyában hozott végzésünket helyben hagyta, 2 esetben felügyeleti intézkedésként határozatunkat megsemmisítette és új eljárás lefolytatását rendelte el, 1 esetben határozatunkat helybenhagyta, azonban a késedelmi pótlék megállapítása vonatkozásában megváltoztatta – késedelmi pótlék fizetési kötelezettséget törölte -.

Egy civil szervezetre vonatkozó 2012-2015. évre, továbbá 2016. évre vonatkozó építményadó megállapítási ügyben 3 határozatunkat megsemmisítették, és új eljárás lefolytatását rendelte el a másodfokú hatóság, továbbá az ügyben az általunk elrendelt végrehajtási cselekményeket (azonnali hatósági átutalási megbízások) és a végrehajtási költségátalány megfizetésére kötelező végzést megsemmisítette a Kormányhivatal és elrendelte a jogosulatlan végrehajtás összegeinek a visszautalását a nevezett civilszervezet részére.

Az ügyben az új eljárás még nem zárult le, vélhetően az adó megállapítás jogszerűsége fennáll, a Kormányhivatal által megjelölt tényállás tisztázása, adatok pontosítása folyamatban van.

Idegenforgalmi adóval kapcsolatos mulasztási- illetve adóbírság megállapítására 29 alkalommal került sor, amely ellen nem került sor fellebbezés benyújtásra.

1. **Aktualitás**

A kormányzati szinten folyó közigazgatás korszerűsítés keretében vélhetően 2017. április 1-től, már az Önkormányzati ASP ADO számítástechnikai rendszerrel látjuk el feladatunkat. Az elmúlt évben az új szoftveres adóigazgatási fejlesztés (ÁNYK rendszerű bevallás kezelés) nem került bevezetésre.

Az adóhatóság célja, a közvetlen kapcsolat kialakítása az adózókkal, az adóbevallások és befizetések határidőben történő benyújtásának és befizetésének elősegítése, ezen felül feladata a [www.onkormanyzat.heviz.hu](http://www.onkormanyzat.heviz.hu) honlapon elhelyezett ügytípus leírások, letölthető nyomtatványok aktualizálása, frissítése, az adóbevallások kitöltésének segítése. Az adózók részére a nyomtatványok határidőre elkészültek.

**Tisztelt Képviselő-testületet!**

Kérem az előterjesztés megvitatását. A döntés egyszerű szótöbbséget igényel.

**2.**

**Határozati javaslat**

Hévíz Város Önkormányzat Képviselő-testülete a 2016. évi adóigazgatási tevékenységről szóló beszámolót elfogadja.

Felelős: dr. Tüske Róbert jegyző

Határidő: 2017. április 3.

**3.**

**Bizottsági állásfoglalás**

**4.**

**Mellékletek**

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Fábiánné Hoffman Márta** | **mb. hatósági osztályvezető** |  |  |
| **Dr. Vértesaljainé Halami Katalin** | **gépjárműadó és behajtási ügyintéző** |  |  |
| **Pángerné Toplak Éva** | **idegenforgalmi adóügyintéző** |  |  |
| **Panka-Kovács Melinda** | **hatósági ügyintéző** |  |  |
| **Szörényi László** | **adóügyi és építményadó ügyintéző** |  |  |
| **Szűrösné Németh Hajnalka** | **adóellenőr** |  |  |
| **Szintén László** | **pénzügyi ellenőrzés** |  |  |
| **dr. Tüske Róbert** | **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **Név** | **beosztás** | **aláírás** | **megjegyzés** |
|  |  |  |  |
|  |  |  |  |