cimer

vonal**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

|  |  |
| --- | --- |
|  |  |

Iktatószám: HTO/376-5/2017.

Napirend sorszáma:

**Előterjesztés**

**Hévíz Város Önkormányzat Képviselő-testületének**

**2017. március 30-ai nyilvános ülésére**

**Tárgy:** A szociális szolgáltatásokról és a személyes gondoskodást nyújtó gyermekjóléti ellátásokról szóló 21/2014. (IX. 29.) önkormányzati rendelet módosítása

**Az előterjesztő:** Papp Gábor polgármester

**Készítette:**  Varga András TASZII Intézményvezető

Fábiánné Hoffman Márta Mb. hatósági osztályvezető

Dr. Szládovics Eszter jogász

Panka-Kovács Melinda hatósági ügyintéző

**Megtárgyalta:** Pénzügyi, Turisztikai és Városfejlesztési Bizottság

Jogi- Ügyrendi, Szociális Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

A szociális szolgáltatások és a személyes gondoskodást nyújtó gyermekjóléti ellátások szabályait az önkormányzat a 21/2014. (IX. 29.) önkormányzati rendeletében (a továbbiakban: Ör.) határozta meg.

Az Ör. módosítása a szociális igazgatásról és szociális ellátásokról szóló 1993. évi III. törvényben (a továbbiakban: Szoc.tv.) és a gyermekek védelméről és a gyámügyi igazgatásról szóló 1997 évi XXXI. törvényben (a továbbiakban Gyvt.) rögzítettek miatt, valamint a Teréz Anya Szociális Integrált Intézmény (a továbbiakban: TASZII) kérelmének figyelembe vétele miatt szükségessé vált.

**Intézményi térítési díjak megállapítása**

A Szoc.tv. 115. §(1) bekezdése alapján: Az intézményi térítési díj a személyes gondoskodás körébe tartozó szociális ellátások ellenértékeként megállapított összeg (a továbbiakban: intézményi térítési díj). Az **intézményi térítési díjat a fenntartó** **tárgyév április 1-jéig állapítja meg.** Az intézményi térítési díj összege nem haladhatja meg a szolgáltatási önköltséget. Az intézményi térítési díj év közben egy alkalommal, támogatott lakhatás esetében két alkalommal korrigálható. Az intézményi térítési díjat integrált intézmény esetében is szolgáltatásonként kell meghatározni, ilyen esetben az önköltség számítása során a közös költségelemeket a szolgáltatásonkénti közvetlen költségek arányában kell megosztani.

A Gyvt. felhatalmazása alapján a gyermekétkeztetés térítési díja vonatkozásában az Ör. 2017. január 1. napjától már módosításra került a tanéven kívüli étkeztetés (táborozás) és a kisétkezések térítési díja. Az előterjesztés a gyermekek napközbeni ellátása keretében biztosított étkeztetés térítési díjaira vonatkozó módosítást nem javasol.

A TASZII intézményvezetője megküldte hivatalunk részére a 2017. évi intézményi térítési díj megállapításához szükséges (a GAMESZ által kimutatott) önköltség számításokat, illetve az intézményi térítési díj megállapítására vonatkozó javaslatát. Az előterjesztés elsősorban az emeléssel érintett személyes gondoskodás szolgáltatásairól rendelkezik, a további intézményi térítési díjakat a 2016. évhez változatlan mértékben javaslom megállapítani. (A számításokat az előterjesztés 1. számú melléklete tartalmazza.)

1. ***Étkeztetés***

A jelenlegi szabályozás alapján a szociálisan rászorultak részére biztosított étkezés bruttó intézményi térítési díja 560 Ft/fő/adag. Hétköznapokon ezen összegért a GAMESZ biztosítja az ételek előállítását. Hétvégén - pályázat alapján kiválasztott - külsős cég jelenleg 700 Ft/fő/adagért gondoskodik az ételek elkészítéséről.

Jelenleg 21 fő részesül szociális étkeztetésben hétvégén. Az 560 Ft/fő/adagos intézményi térítési díj megállapítása miatt az eddig a 700 Ft-os ételért az ellátottak maximum 560 Ft-ot fizettek, amely éves szinten kb. 500.000 Ft többletkiadást ró az intézményre. A térítési díjat azonban csak egy összegben lehet meghatározni, a jogszabályok nem adnak lehetőséget arra, hogy eltérő összegben kerüljön a munkanapokon és a szabad- és munkaszüneti napokon az étkezési díj megállapításra.

2016. évben az étkeztetésben ellátottak száma: 86 fő volt, ebből elviteles lehetőséget 13 fő, a lakásra szállítás lehetőségét 73 fő választotta, helyben fogyasztásra nem volt igény. A kiszállítás éves költsége az intézménynek 5,6 millió Ft. A kiadások megnövekedésének oka egyrészt a személyi jellegű kiadások oldalon a garantált bérminimum, másrészt a dologi kiadások oldalon a megnövekedett üzemanyag költség, fenntartási költség. Az intézményvezető javaslata, hogy kerüljön bevezetésre kiszállítási díj, mely megegyezne a számított önköltség díjával, azaz 130 Ft/adag/nap.

Az intézményvezető tájékoztatása alapján a környező települések mindegyikén évek óta a fenti díjnál magasabb kiszállítási díj került megállapításra.

A kiszállítási díj megfizetése alól mentesülnének azok a személyek, akik a súlyos fogyatékosság minősítésének és felülvizsgálatának, valamint a fogyatékossági támogatás folyósításának szabályairól szóló 141/2000. (VIII. 9.) Korm. rendelet alapján fogyatékossági támogatásban részesülnek. Méltányossági kérelemmel az intézményvezetőhöz fordulhatnak azok a személyek, akik a fenti támogatásban nem részesülnek, de mozgásukban súlyosan akadályozottak koruk, vagy egészségi állapotuk alapján. A kérelmezők egyszerűsített előgondozáson esnek át. Amennyiben a kérelmező az intézményvezető döntésével nem ért egyet, a polgármesterhez fordulhat további jogorvoslatért.

Az Szoc.tv. 115.§ (2) bekezdése alapján, a kötelezett által fizetendő térítési díj összegét (a továbbiakban: személyi térítési díj) az intézményvezető konkrét összegben állapítja meg. A személyi térítési díj nem haladhatja meg az intézményi térítési díj összegét.

A szociális alapszolgáltatások személyi térítési díjának megállapításánál a szolgáltatást igénybe vevő személy rendszeres havi jövedelmét, kiskorú igénybe vevő esetén a családban egy főre jutó rendszeres havi jövedelmét kell figyelembe venni. Az Szt 116. § (3) bekezdése rögzíti, hogy a személyi térítési díj nem haladhatja meg a jövedelem

a) 30%-át étkeztetés,

b) 25%-át házi segítségnyújtás,

c) 30%-át, ha a házi segítségnyújtás mellett étkezést is biztosítanak, illetve támogató szolgáltatás,

d) 20%-át a kiskorú részére nyújtott támogató szolgáltatás,

e) 2%-át jelzőrendszeres házi segítségnyújtás

esetében.

Az Szt. 116. § (3) bekezdése a szabad- és munkaszüneti napokon történő étkeztetéseknél is biztosítja az alacsony jövedelműek részére az intézményi térítési díjnál alacsonyabb összegű személyi térítési díj megállapítását.

1. ***Idősek otthona:***

Az idősek otthonában az intézményi ellátásért fizetendő személyi térítési díj meghatározása során meg kell állapítani az ellátás igénylőre vonatkozó jövedelemhányadot. A jövedelemhányad nem haladhatja meg az ellátott havi jövedelmének 80%-át.

Amennyiben az így meghatározott jövedelemhányad nem éri el az intézményi térítési díj összegét, abban az esetben a jogszabályban meghatározott jelentős pénz, és/vagy ingatlanvagyon esetén a jövedelemhányad és az intézményi térítési díj közötti különbözetet a jelentős pénz, és/vagy ingatlanvagyonból kell fedezni.

2017. január 1. napjától az alábbi új rendelkezés került a Szoc.tv-be:

117/D. § (1) Ha tartós bentlakásos intézményi ellátás esetén az ellátott jelentős pénz- vagy ingatlanvagyonnal nem rendelkezik, és a térítési díj megfizetését a 68/B. § (1) bekezdése vagy a 117/B. § (1) bekezdése szerint más személy sem vállalja, de az ellátottnak van nagykorú, vér szerinti vagy örökbe fogadott gyermeke (a továbbiakban e § alkalmazásában: gyermek), a jövedelemhányad - a 117/B. § (2) bekezdése szerinti esetben a más által vállalt személyi térítési díj - és az intézményi térítési díj közötti különbözet (e § alkalmazásában a továbbiakban: díjkülönbözet) megfizetésére az erre irányuló, (2) bekezdés szerinti megállapodás alapján a gyermek köteles.

(2) A díjkülönbözet megfizetése tekintetében a megállapodást a 94/C. § (1) bekezdés a) vagy b) pontja szerinti személy kötheti meg a gyermekkel. A megállapodás tartalmazza

a) a megfizetendő díjkülönbözet összegét,

b) a fizetésre vonatkozó szabályokat és

c) a megállapodás megszegésének jogkövetkezményeit.

(3) Ha a (2) bekezdés szerinti megállapodás nem jön létre, a fenntartó a bíróságtól kérheti, hogy a [Ptk.](https://uj.jogtar.hu/) rokontartásra irányadó szabályai alapján tartásra köteles és képes gyermeket tartási kötelezettsége és képessége mértékével arányban állóan a díjkülönbözet megfizetésére kötelezze.

(4) Az ellátott gyermekével szemben indított per kimenetele nem érinti az ellátott intézményi jogviszonyát, a bíróság jogerős határozatáig az ellátott személyi térítési díját a 117. § (2) bekezdés b) pontja alapján kell megállapítani.

(5) A díjkülönbözetet megfizető gyermekre a térítési díjat megfizető más személyre vonatkozó szabályokat kell alkalmazni.

Az idősek bentlakásos étkeztetését a TASZII a Gazdasági, Műszaki Ellátó Szervezet (a továbbiakban: GAMESZ) útján - nyersanyagköltség (575 Ft) megfizetése ellenében - biztosítja.

Az idősek bentlakásos otthonában történő ellátás intézményi térítési díja 2015. évben került módosításra, 90.000 Ft/fő/hó összegről 95.000 Ft/fő/hó összegre változott. Az intézmény gazdálkodása racionalizált, a kiadások szoros betartása mellett is folyamatosan növekedő tendenciát mutat mind a dologi kiadások (pl.: üzemeltetés, működtetés), mind pedig a személyi kiadások (pl.: garantált bérminimum, minimálbér központi emelése) terén. Ezért az intézményvezető javaslata, figyelembe véve a számított önköltséget, mely 273.762 Ft/fő/hó, a 2017. május 1. napi hatállyal 95.000 Ft/fő/hó összegről 100.000 Ft/fő/hó összegben kerüljön meghatározásra a térítési díj.

A tartós bentlakásos intézmények esetén 2015. január 1. óta bevezethető a belépési hozzájárulás. A belépési hozzájárulás nem azonos a korábbi egyszeri hozzájárulással, mely többletszolgáltatáshoz kötött, hanem ez az ellátott által fizetett hozzájárulás az Intézmény működési célú bevételeihez járul hozzá. A belépési hozzájárulást az Szt. az alábbi módon szabályozza:

A Szoc.tv. 117/C. §(1) Tartós bentlakásos intézmény esetén - a rehabilitációs intézmény, a hajléktalanok otthona és a rehabilitációs célú lakóotthon kivételével - a fenntartó meghatározhatja azokat a férőhelyeket, amelyek betöltése esetén belépési hozzájárulást kell fizetni. Egyházi és nem állami fenntartó esetén ezek aránya az intézmény férőhely számának 50%-át nem haladhatja meg.

(2) A belépési hozzájárulás legmagasabb összege nyolcmillió forint. A belépési hozzájárulás összege évente egyszer változtatható meg.

(3) A belépési hozzájárulást az ellátást igénylő vagy a belépési hozzájárulás megfizetését vállaló személy fizeti meg.

(4) Ellátási kötelezettség fennállása esetén az ellátás nem tagadható meg a belépési hozzájárulás megfizetésére nem képes igénylőtől.

(5) Ha a gondozás az intézménybe történő beköltözést követő három éven belül megszűnik, a belépési hozzájárulás arányos részét vissza kell fizetni az ellátottnak vagy örökösének, illetve - ha a belépési hozzájárulás megfizetését más személy vállalta - e személynek vagy örökösének.

Annak eldöntésére, hogy önkormányzatunk a férőhelyek 50 %-áig, vagy 100 %-áig vezethet-e be a belépési hozzájárulást, állásfoglalás kéréssel fordultunk a Zala Megyei Kormányhivatal Hatósági Főosztály Szociális és Gyámügyi Osztályához. Hivatalunkhoz érkezett tájékoztatásban szerepelt, hogy a fent hivatkozott jogszabályok alapján a belépési hozzájárulás a férőhelyek 100 %-áig vezethető be.

A - fent leírtakat figyelembe véve - az intézményvezető javaslata a 2017. évi kiadások és a számított önköltség ismeretében az alábbi módon szabályozott belépési hozzájárulás bevezetése 2017. május 1. napjától:

* ha a kérelmező, vagy a kérelmező tartásra kötelezett nagykorú gyermeke 5 éve **életvitelszerűen, a bejelentett hévízi lakóhelyén vagy tartózkodási helyén él**, a belépési hozzájárulás összege 500.000 Ft; az összeg megfizetését vállaló személy kérelmére maximum 12 hónapos részletfizetést engedélyezhet a polgármester
* minden más esetben a belépési hozzájárulás 1.000.000 Ft, részletfizetési lehetőség nincs.

A belépési hozzájárulás megfizetési kötelezettsége csak a jogszabály hatálybalépését követően (2017. május 1.) beutalt ellátottak esetében áll fenn.

A Szoc.tv. belépési hozzájárulást szabályozó fontos eleme továbbá:

* hogy az ellátotti érdekekre tekintettel garanciális elem, hogy ha az ellátás az intézménybe történő beköltözést követő 3 éven belül megszűnik – ideértve az ellátott elhalálozásának esetét is –, a fenntartónak a hozzájárulás időarányos részét vissza kell fizetnie
* amennyiben az intézményi jogviszony az ellátott halála miatt szűnik meg, a visszafizetendő összeg az örökösnek, illetve a befizetőnek jár vissza
* a fenntartónak a belépési hozzájárulásból származó bevételi forrást az intézményei működtetésére és fejlesztésére kell fordítania.

A Szoc.tv. 94/C. § (3) bekezdése alapján az ellátás igénybevételének megkezdése előtt

állami fenntartású intézmény esetén az intézményvezető, az ellátást igénylővel, illetve törvényes képviselőjével írásban megállapodást köt, a megállapodásnak többek között tartalmaznia kell a belépési hozzájárulás alkalmazása esetén a belépési hozzájárulás összegét, az azt megfizető személy megjelölését, a belépési hozzájárulás megfizetésére és visszafizetésére vonatkozó szabályokat.

A személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SzCsM rendelet 60. § (3)bekezdése értelmében a befizetett belépési hozzájárulás időarányos visszafizetésének módját és részletes szabályait a házirend tartalmazza. A rendeleti előírás miatt a házirend módosítása is szükséges.

A belépési hozzájárulás bevezetésével a fenntartó állami támogatáson felüli hozzájárulásának csökkentése érhető el, valamint – tekintettel az intézmény fejlesztésére vonatkozó kötelezettségre – azok a beruházások számára is forrást teremtene, melyek magas költségekkel járnak: épület állagmegóvása, gépkocsi beszerzése, berendezések, használati tárgyak cseréje.

1. *Házi segítségnyújtás:*

Az Szt. módosításának következtében 2016. január 1-től a házi segítségnyújtás feladat kettévált: szociális segítésre (amelyhez az alacsony szükséglet kielégítését szolgáló, szakképzettség nélkül is ellátható tevékenységek tartoznak) és személyi gondozásra (amelynek keretében, „intenzív” szükségletet kielégítő gondozási tevékenységek és az ápolói kompetenciának megfelelő ápolási feladatok végezhetőek a megfelelő szociális vagy egészségügyi szakképesítés birtokában), így a térítési díj megállapításánál is az új szempontokat kell figyelembe venni, azaz azokat külön-külön kell meghatározni.

A 2016. év során megvalósult szakmai változásokhoz megállapított tevékenység arány megvalósulása az összes gondozási óra tekintetében személyi gondozás 46 %, míg a szociális segítés 54 %. A 2017. évi változások ezen szolgáltatás terén az állami támogatás igénylése kapcsán az, hogy a jogosultak körében személyi gondozásnak az összes 51 %-nak kell lennie, valamint az egyes jogosultak esetén személyenként a személyes gondozási tevékenységek arányának szintén 51 %-nak kell lennie az ellátási formákat illetően ahhoz, hogy a magasabb támogatás leigényelhető legyen.

Figyelembe véve a házi segítségnyújtás tervezett 2017. évi önköltségét, mely személyi gondozás esetén 948 Ft/óra, szociális segítés esetén 1113 Ft/óra (előző évi szolgáltatási formák szerinti arányszámok alapján), az intézményvezető - a 2016. évi személyi gondozás térítési díj 800 Ft/fő/óra, szociális segítés 400 Ft/fő/óra - nem javasolta 2017. évre a változtatást.

Hévízen a házi segítségnyújtás ellátásáért az gondozottaknak továbbra sem kell fizetniük, és ezt a jelen rendelettervezet – továbbra is - rögzíti.

1. *Jelzőrendszeres házi segítségnyújtás*

A jelzőrendszeres házi segítségnyújtás feladat tekintetében a végrehajtott belső átszervezésnek köszönhetően az előző évhez képest jelentősen alacsonyabb a számított, egy készülékre jutó napi önköltség: míg 2016. évben 203 Ft/nap/készülék, addig 2017. évben 100 Ft/nap/készülék, változatlan szerződéses összeg mellett. Ezért a 2017. évi intézményi térítési díjat az intézményvezető továbbra is a 60 Ft/nap/készülék összegben javasolja megállapítani.

Hévízen a jelzőrendszeres házi segítségnyújtás ellátásáért a gondozottaknak továbbra sem kell fizetniük, és ezt a jelen rendelettervezet továbbra is rögzíti.

1. *Idősek nappali ellátása*

Az idősek nappali ellátásában továbbra sem kerülne bevezetésre térítési díj.

1. *Bölcsőde*

A bölcsődei térítési díjak esetében az intézményi térítési díjat külön kell meghatározni a gyermekétkeztetésre és a gyermek gondozására. A gyermekétkeztetés intézményi térítési díjának alapja a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rendelet (a továbbiakban: Korm. rend.) 9. § (1) bekezdése értelmében a gyermek gondozására számított intézményi térítési díj az élelmezés nyersanyagköltségével csökkentett szolgáltatási önköltség és a normatív állami hozzájárulás összegének a különbözete. Az élelmezés nyersanyagköltségének meghatározásakor az általános forgalmi adóval növelt összeget kell figyelembe venni.

A bölcsődei ellátásban részesülő gyermekek ingyenes étkeztetésére a Magyarország 2017. évi központi költségvetéséről szóló 2016. évi XC. törvény 8. melléklet V. alapján 28 400 Ft/fő/év kiegészítő támogatásra jogosult az intézmény. Jelenleg az ingyenesen étkező gyermekek száma 8 fő (227 200 Ft/év).

A bölcsődei ellátás esetén a vonatkozó jogszabály lehetőséget ad bölcsődei gondozási díj bevezetésére. A bölcsőde fenntartási költségei nagyon magasak (2017. évi tervezett kiadás: 30.976.000 Ft), míg az állami támogatás alacsony, 2017. évi költségvetési rendeletben a bölcsődei feladatellátásra 11.252.260 Ft került betervezésre (bölcsődei ellátás 7.411.500 Ft 15 ellátott figyelembe vételével, kiegészítő támogatás bölcsődében foglalkoztatott felsőfokú végzettségű kisgyermeknevelők és szakemberek béréhez 3.017.520 Ft 2 dolgozó figyelembe vételével, középfokú végzettségűek bértámogatása 823.240 Ft/év).

Az egy ellátási napra jutó kiadási összege 4.288 Ft/ellátási nap/fő. Ezért a 2017. évre az intézményvezető javaslata alapján kerüljön bevezetésre bölcsődei gondozási díj az alábbiak szerint:

* a gondozási díj napi összege 400 Ft/gyermek, havidíj formájában megállapítva, azaz 20 – 22 munkanapos hónapok esetén 8.000 – 8.800 Ft/gyermek/hó összegben
* életvitelszerűen, a bejelentett hévízi lakóhelyén vagy tartózkodási helyén élő, hévízi lakosok, akik e tényről nyilatkoznak, a fenti díjból 50 % kedvezményben részesülnének, így a havi díj 4.000 – 4.400 Ft/gyermek/hó díjat kellene megfizetniük. A gondozási díj Áfa-mentes.

Tört hónap esetén (beiratkozáskor, nyári leálláskor, illetve kiiratkozáskor) a bölcsődei gondozás személyi térítési díja megegyezik az igénybe vett ellátási nap és az egy napra jutó gondozási díj szorzatával.

A környező települések mindegyikén évek óta bevezetésre került a gondozási díj, melyek összegeit figyelembe vettük a jelenlegi díj javaslat tervezésénél. Továbbá a díj bevezetése mellett szól az is, hogy intézményünk bölcsődéje mind tárgyi mind pedig személyi feltételeiben, szakmai színvonalában kiemelkedő szolgáltatást nyújt. Ahhoz, hogy ezt hosszú távon is fenntarthatóan működtessük, többletforrásokra van szükség az alacsony állami támogatás mellett. A bevétel fordítható dologi kiadások, fejlesztések mellett a szakmai és technikai dolgozók személyi kiadásaira is.

A Korm. rend.150 §. (5) Ingyenes ellátásban kell részesíteni a jogosultat, ha a térítési díj fizetésére kötelezett jövedelemmel nem rendelkezik.

(6) Bölcsődében, mini bölcsődében nyújtott bölcsődei ellátás esetén

*a)*a rendszeres gyermekvédelmi kedvezményben részesülő gyermek,

*b)*a tartósan beteg vagy fogyatékos gyermek,

*c)*a három- vagy többgyermekes család gyermekének,

*d)* az átmeneti gondozásban lévő, az ideiglenes hatállyal nevelőszülőnél vagy gyermekotthonban elhelyezett, a nevelésbe vett gyermek,

*e)*a védelembe vett gyermek

gondozását térítésmentesen kell biztosítani. Ezekben az esetekben személyi térítési díj - a 21/B. § (1) bekezdésében foglaltak figyelembevételével - csak az étkezésért kérhető. A *c)*pont szerinti gyermekszámot a 21/B. § (3) bekezdésében foglaltak szerint kell meghatározni.

A Korm. rend. 9. §. (3) A bölcsődei, mini bölcsődei gondozás személyi térítési díját - a fenntartó eltérő döntése hiányában - akkor is teljes hónapra kell megállapítani, ha a gyermek az ellátást a hónap nem minden napján veszi igénybe.

A gondozási díj bevezetésének időpontja, figyelembe véve az oktatási – nevelési év kezdetét: 2017. szeptember 1.

Az jogszabály változás miatt 2015. évtől a személyes gondoskodás körébe tartozó szociális ellátások esetében megszűnt az intézményi térítési díj számításának azon módja, amely az intézményi térítési díjat a szolgáltatási önköltség és az állami támogatás különbözeteként rendelte megállapítani. Azonban a döntés meghozatalához elengedhetetlen az állami támogatás számbavétele. Az alábbi táblázat a személyes gondoskodás körébe tartozó szociális ellátásokra igényelt 2017. évi normatív állami hozzájárulásokat tartalmazza:

|  |  |  |
| --- | --- | --- |
| Sorszám | Személyes gondoskodás megnevezése | Állami támogatás Ft/év |
| 1. | Étkeztetés szociálisan rászorultak részére | 4 428 800 |
| 2. | Házi segítségnyújtás |  |
| 3. | szociális segítés | 375 000 |
| 4. | személyes gondoskodás | 7 350 000 |
| 5. | Nappali ellátás - Idősek klubja tartózkodás | 2 507 000 |
| 6. | Ápolást-gondozást nyújtó intézmény és rehabilitációs intézményi ellátás (Idősek Otthona) | 71 736 640 |

A rendelet-tervezet 1. számú melléklete a fent leírt jogszabályhelyek figyelembevétele mellett, a személyes gondoskodásra vonatkozó – a GAMESZ és a TASZII által szolgáltatott - önköltségszámítások és intézményi térítési díj javaslatok figyelembe vételével kerültek beterjesztésre.

**Részletes indokolás:**

Ör. 1. §-a kimondja, hogy a bölcsődei gondozásért térítési díjat kell fizetni, a díj mértékét a 2. melléklet határozza meg.

2. § Étkezés esetén az étel kiszállításáért fizetendő térítési díjat és a megfizetés alóli mentességet állapítja meg.

3. § Idősek Otthona igénybevételéért belépési hozzájárulást megfizetését írja elő és rendelkezik a kedvezményekről.

4. § A személyes gondoskodás keretében nyújtott szolgáltatások térítési díjait állapítja meg.

5. § A hatályba léptető rendelkezéseket állapítja meg.

**Tisztelt Képviselő-testület!**

Kérem a Tisztelt Képviselő-testületet a határozati javaslat megtárgyalására és elfogadására. A döntés egyedi határozat, egyszerű szótöbbséget igényel.

Kérem, hogy az előterjesztést megvitatni és a rendelet-tervezetet elfogadni szíveskedjenek. A rendelet-tervezet elfogadása minősített többséget igényel.

**1.**

**Határozati javaslat**

**Normatív határozat címe:** Teréz Anya Szociális Integrált Intézmény Házirendjének elfogadása

Hévíz Város Önkormányzat Képviselő-testülete a Teréz Anya Szociális Integrált Intézmény Házirendjét az előterjesztés 2. melléklete alapján elfogadja. A Házirend hatályba lépésének időpontja 2017. május 1. napja.

**Felelős:** Papp Gábor polgármester

**Határidő:** 2017. május 1.

**2.**

**Hévíz Város Önkormányzat Képviselő-testületének**

**.../…. (… . …) önkormányzati rendelete**

**a szociális szolgáltatásokról és a személyes gondoskodást nyújtó**

**gyermekjóléti ellátásokról szóló**

**21/2014. (IV. 29.) önkormányzati rendelet módosításáról**

Hévíz Város Önkormányzat Képviselő-testülete a szociális igazgatásról szóló 1993. évi III. törvény 92. § (1) - (2) bekezdésében, valamint a gyermekek védelméről és a gyámügyi igazgatásról szóló 1997. évi XXXI. törvény 29. § (1)- (2) bekezdésében kapott felhatalmazás alapján, az Alaptörvény 32. cikk (2) bekezdésében meghatározott feladatkörében eljárva a következőket rendeli el:

1. **§** A szociális ellátásokról és a személyes gondoskodást nyújtó gyermekjóléti ellátásokról szóló 21/2014. (IV. 29.) önkormányzati rendelet (a továbbiakban: Ör.) 11. §-a helyébe a következő rendelkezés lép:

„11. § (1) A bölcsődei ellátás keretében nyújtott gondozásért térítési díjat kell fizetni. A térítési díjat a rendelet 2. melléklete határozza meg.

(2) A térítési díjat a teljes hónap után, az igénybe vett napoktól függetlenül meg kell fizetni.

(3) Tört hónap esetén (beiratkozáskor, nyári leálláskor, egyéb zárva tartáskor, illetve kiiratkozáskor) a bölcsődei gondozás személyi térítési díja megegyezik az igénybe vett ellátási nap és az egy napra jutó gondozási díj szorzatával.

(4) Az ellátást igénylő szülő vagy törvényes képviselő, aki életvitelszerűen a bejelentett hévízi lakó- vagy tartózkodási helyén él gyermekével és e tényről írásban nyilatkozik, a 2. mellékletben megállapított térítési díjból 50 % kedvezményben részesül.”

**2. §** Az Ör. 12. §-a helyébe a következő rendelkezés lép:

„12. § (1) A szociális szolgáltatásokért a 2. mellékletben meghatározott intézményi térítési díjat az Szt. 114. § (2) bekezdésében meghatározott személy köteles fizetni. Képviselő-testületi döntés alapján a szolgáltatások intézményi térítési díjának fizetését az ellátott lakóhelye szerinti illetékes települési önkormányzata átvállalhatja.

(2) Étkeztetés esetén az étel kiszállításáért fizetendő térítési díjat a rendelet 2. melléklete határozza meg.

(3) A szállítási díj megfizetése alól mentesül az a személy, aki a súlyos fogyatékosság minősítésének és felülvizsgálatának, valamint a fogyatékossági támogatás folyósításának szabályairól szóló 141/2000. (VIII. 9.) Korm. rendelet alapján fogyatékossági támogatásban részesül.

(4) Az a személy, aki a (3) bekezdésben foglalt feltételeknek nem felel meg, de mozgásában akadályozott és egyszerűsített előgondozáson vett részt, kérelemre az intézményvezető döntése alapján a szállítási díj megfizetése alól mentesül.”

1. **§** Az Ör. a következő 15/A §-sal egészül ki:

„15/A § (1) Az Idősek Otthona igénybevételéért belépési hozzájárulást kell fizetni. A belépési hozzájárulást az igénylő vagy a hozzájárulás megfizetését vállaló személy köteles megfizetni. A hozzájárulás összege egymillió forint/fő.

(2) Ha az ellátást igénylő, vagy annak tartásra kötelezett hozzátartozó 5 éve életvitelszerűen a bejelentett hévízi lakó- vagy tartózkodási helyén él, továbbá e tényről írásban nyilatkozik a belépési hozzájárulás összegéből 50 % kedvezményben részesül.

(3) A polgármester kérelemre (2) bekezdés alkalmazása esetén maximum 12 hónapos részletfizetést engedélyezhet.”

**4. §** Az Ör. 2. melléklete e rendelet 1. melléklete szerint módosul.

**5. §** (1) Ez a rendelet - a (2) bekezdésben meghatározott kivétellel - 2017. május 1. napján lép hatályba.

(2) Az 1. § 2017. szeptember 1. napján lép hatályba.

(3) Ez a rendelet 2017. szeptember 2. napján hatályát veszti.

dr. Tüske Róbert Papp Gábor

jegyző polgármester

*1. melléklet a …./2017. ( ) önkormányzati rendelethez*

*2. melléklet a 21/2014. (IV. 29.) önkormányzati rendelethez*

|  |  |  |  |  |  |  |  |
| --- | --- | --- | --- | --- | --- | --- | --- |
|  | A | B | C | D | |  |  |
| Sorszám | Személyes gondoskodás megnevezése | Mennyiség egysége | 2017. évi szolgáltatási önköltség | Fizetendő intézményi térítési díj | |  | |
| 1. | Étkeztetés szállítási díja | Ft/adag | 130 | 130 | |  | |
| 2. | Házi segítségnyújtás | Ft/fő/gondozási óra |  |  | |  | |
| 3. | személyes gondozás | Ft/fő/gondozási óra | 948 |  | 800 |  |  |
| 4. | szociális segítés | Ft/fő/gondozási óra | 1 113 |  | 400 |  |  |
| 5. | Jelzőrendszeres házi segítségnyújtás | Ft/ellátási nap | 100 |  | 60 |  |  |
| 6. | Nappali ellátás - Idősek klubja tartózkodás | Ft/fő/ellátási nap | 1 248 | 0 | |  | |
| 7. | Ápolást-gondozást nyújtó intézmény és rehabilitációs intézményi ellátás (Idősek Otthona) | Ft/fő/hó | 273 762 | 100 000 | |  | |
| 8. | Ft/fő/nap | 9 125 | 3 333 | |  | |
|  |  |  |  |  |  |  |  |
|  | A | B | C | D | E | F | G |
| Sorszám | Személyes gondoskodás megnevezése | Mennyiség egysége | Nyersanyag ktg. | Rezsiköltség | Nettó intézményi térítési díj | ÁFA | Fizetendő  bruttó intézményi térítési díj |
| 9. | Étkeztetés szociálisan rászorultak részére | Ft/fő/adag | 245 | 195 | 440 | 120 | 560 |
|  |  |  |  |  |  |  |  |
|  | A | B | C | D | E | F | |
| Sorszám | Személyes gondoskodás megnevezése | Mennyiség egysége | 2017. évi szolgáltatási önköltség | Normatív állami hozzájárulás | Számított intézményi térítési díj | Fizetendő intézményi térítési díj\* | |
| 10. | Bölcsődei gondozás | Ft/fő/nap | 4 288 | 3 261 | 1 027 | 400 | |

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1) bekezdése alapján**

**A rendelet-tervezet címe**: A szociális szolgáltatásokról és a személyes gondoskodást nyújtó gyermekjóléti ellátásokról szóló 21/2014. (IV. 29.) önkormányzati rendelet módosítása

**Társadalmi-gazdasági hatása**: A jelen rendeletben megállapított intézményi térítési díjak szükségesek a szolgáltatások biztosításához. Törvény alapján azonban a jövedelem figyelembevételével kerülnek a ténylegesen fizetett térítési díjak megállapításra. A rendeletmódosítás elfogadása egy reálisabb finanszírozási rendszert alapoz meg, amely az ellátást igénybe vevők jövedelmi helyzetét kevésbé terheli meg, viszont egy igazságosabb teherviselés felé mutat.

**Költségvetési hatása**: A rendeletmódosítás elfogadás esetén az intézmények bevételei növekednek, ez szükséges ahhoz, hogy az intézményrendszer fenntarthatóan és biztonságosan tudjon működni, továbbá a fenntartó részéről a jövőben csökkenő költségvetési forrást igényeljen.

**Környezeti, egészségi hatása**: A tervezetben foglaltak a hatályba lépéskor közvetlen környezeti és egészségi következményei nincsenek. A fenntartónak a belépési hozzájárulásból származó bevételi forrást az intézmény működtetésére és fejlesztésére kell fordítani, ez a későbbiek során kihat a környezeti változásra is.

**Adminisztratív terheket befolyásoló hatása**: Az adminisztratív terhek kisebb mértékben növekednek, amelyhez a személyi feltételei adottak.

**Egyéb hatása**: Nincs.

**A rendelet megalkotásának szükségessége**: Az Szt.-ben rögzítettek miatt szükséges április 1. napjáig az intézményi térítési díjak megállapítása.

**A rendelet megalkotása elmaradása esetén várható következmények**:

A rendelet módosítás elmaradása esetén a helyi szociális és gyermekjóléti ellátórendszer egyes szolgáltatásainak fejlesztése elmarad, amely kihatna a szolgáltatás színvonalára.

**A rendelet alkalmazásához szükséges feltételek**: A jogszabály alkalmazásához szükséges személyi, szervezeti, tárgyi feltételek nem változnak, azok rendelkezésre állnak. A pénzügyi feltételeket az önkormányzat 2017. évi költségvetése biztosítja.

**3.**

**Bizottsági állásfoglalás**

**4.**

**Mellékletek**

1. **melléklet**





**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Fábiánné Hoffman Márta** | **Mb. Hatósági osztályvezető/az előterjesztés készítője** |  |  |
| **Panka-Kovács Melinda** | **hatósági ügyintéző**  **előterjesztés készítője** |  |  |
| **Szintén László** | **Közgazdasági osztályvezető/pénzügyi ellenőrzés** |  |  |
| **dr. Tüske Róbert** | **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |